2003/328/EY: Komission päätös, tehty 12 päivänä toukokuuta 2003, Euroopan parlamentin ja neuvoston asetuksen (EY) N:o 1774/2002 mukaisista siirtymäkauden toimenpiteistä, jotka koskevat luokkaan 3 kuuluvan ruokajätteen käyttöä sikojen ruokinnassa sekä lajinsisäistä kierrätyskieltoa syötettäessä käsiteltyä ruokajätettä sioille (ETA:n kannalta merkityksellinen teksti) (tiedoksiannettu numerolla K(2003) 1502)



Virallinen lehti nro L 117 , 13/05/2003 s. 0046 - 0050



Komission päätös, tehty 12 päivänä toukokuuta 2003, Euroopan parlamentin ja neuvoston asetuksen (EY) N:o 1774/2002 mukaisista siirtymäkauden toimenpiteistä, jotka koskevat luokkaan 3 kuuluvan ruokajätteen käyttöä sikojen ruokinnassa sekä lajinsisäistä kierrätyskieltoa syötettäessä käsiteltyä ruokajätettä sioille (tiedoksiannettu numerolla K(2003) 1502) (Ainoastaan saksankielinen teksti on todistusvoimainen) (ETA:n kannalta merkityksellinen teksti) (2003/328/EY) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon muiden kuin ihmisravinnoksi tarkoitettujen eläimistä saatavien sivutuotteiden terveyssäännöistä 3 päivänä lokakuuta 2002 annetun Euroopan parlamentin ja neuvoston asetuksen (EY) N:o 1774/2002(1) ja erityisesti sen 32 artiklan, sekä katsoo seuraavaa: (1) Asetuksessa (EY) N:o 1774/2002 säädetään muihin kuin ihmisravinnoksi tarkoitettuihin eläimistä saataviin sivutuotteisiin sovellettavien yhteisön sääntöjen perinpohjaisesta tarkistuksesta, johon sisältyy eräiden tiukkojen vaatimusten käyttöönotto. Lisäksi siinä säädetään mahdollisuudesta toteuttaa asianmukaisia siirtymäkauden toimenpiteitä. (2) Näiden vaatimusten tiukkuuden vuoksi on tarpeen säätää Saksaa ja Itävaltaa koskevista siirtymäkauden toimenpiteistä, jotta toimialalla olisi riittävästi aikaa sopeutumiseen. Lisäksi on tarpeen kehittää edelleen vaihtoehtoisia menetelmiä eläimistä saatavien sivutuotteiden keräämiselle, kuljetukselle, varastoinnille, esikäsittelylle, käsittelylle ja käytölle sekä hävittämiselle. (3) Euroopan parlamentti on pyytänyt luokkaan 3 kuuluvaa ruokajätettä koskevien siirtymäkauden toimenpiteiden toteuttamista. (4) Tämän vuoksi Saksalle ja Itävallalle olisi myönnettävä väliaikaisena toimenpiteenä poikkeus, jotta ne voisivat antaa toiminnanharjoittajille luvan jatkaa kansallisten sääntöjen soveltamista käytettäessä luokkaan 3 kuuluvaa ruokajätettä sikojen ruokinnassa, ottaen huomioon komission Saksaan ja Itävaltaan tekemien vierailujen tulokset. (5) Asetuksessa (EY) N:o 1774/2002 olevan "ruokajätteen" määritelmän mukaan vähittäiskaupoista, kuten valintamyymälöistä, tai vähittäismyyntiin tuotteita valmistavista elintarviketehtaista peräisin olevaa jätettä ei katsota ruokajätteeksi, eikä sen siksi pitäisi kuulua tässä päätöksessä säädetyn poikkeuksen piiriin. (6) Eläinten terveyteen ja kansanterveyteen kohdistuvien riskien välttämiseksi Saksassa ja Itävallassa olisi pidettävä yllä asianmukaisia valvontajärjestelmiä siirtymäkauden toimenpiteiden soveltamisaikana. (7) Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset, ON TEHNYT TÄMÄN PÄÄTÖKSEN: 1 artikla Poikkeukset, jotka koskevat luokkaan 3 kuuluvan ruokajätteen käyttöä sikojen ruokinnassa sekä lajinsisäistä kierrätyskieltoa syötettäessä käsiteltyä ruokajätettä sioille Asetuksen (EY) N:o 1774/2002 32 artiklan 2 kohdan nojalla ja poiketen mainitun asetuksen 22 artiklan 1 kohdan a ja b alakohdasta Saksa ja Itävalta voivat edelleen myöntää enintään 31 päivään lokakuuta 2006 asti kansallisten sääntöjen mukaisista tiloista ja laitteista vastaaville toiminnanharjoittajille yksittäisiä hyväksyntiä tällaisten sääntöjen ja tässä päätöksessä säädettyjen sääntöjen soveltamiselle käytettäessä luokkaan 3 kuuluvaa ruokajätettä sikojen ruokinnassa edellyttäen, että a) luokkaan 3 kuuluva ruokajäte on peräisin yksinomaan asianomaisissa jäsenvaltioissa sijaitsevista ravintoloista, pitopalveluista ja keittiöistä, mukaan lukien keskuskeittiöt ja kotitalouksien keittiöt; b) luokkaan 3 kuuluva ruokajäte on tarkoitettu yksinomaan sikojen ruokintaan tarkoitetun käsitellyn ruokajätteen tuotantoon kyseisessä kahdessa jäsenvaltiossa, ja luokkaan 3 kuuluvasta ruokajätteestä tai siitä valmistetusta käsitellystä ruokajätteestä ei käydä minkäänlaista kauppaa; c) kansallisiin sääntöihin on sisällyttävä ainakin tämän päätöksen liitteessä esitetyt käyttöedellytykset; d) käsittelemätöntä tai käsiteltyä luokkaan 3 kuuluvaa ruokajätettä ei saa syöttää luonnonvaraisille sioille eikä tarhatuille villisioille; ja e) kyseiset toiminnanharjoittajat harjoittivat toimintaansa kansallisten sääntöjen mukaisesti 1 päivänä marraskuuta 2002. 2 artikla Valvontatoimenpiteet Toimivaltaisen viranomaisen on toteutettava tarvittavat toimenpiteet valvoakseen sitä, että hyväksynnän saaneet tiloista ja laitteista vastaavat toiminnanharjoittajat noudattavat 1 artiklassa ja liitteessä asetettuja edellytyksiä. 3 artikla Hyväksyntien peruuttaminen ja sellaisen aineksen hävittäminen, joka ei ole tämän päätöksen mukaista 1. Toimivaltaisen viranomaisen antamat yksittäiset hyväksynnät luokkaan 3 kuuluvan ruokajätteen käyttämiselle on peruutettava välittömästi ja pysyvästi sellaisten toiminnanharjoittajien, tilojen tai laitteiden osalta, jotka eivät enää täytä tässä päätöksessä asetettuja edellytyksiä. 2. Aines, joka ei täytä tässä päätöksessä asetettuja vaatimuksia, on hävitettävä toimivaltaisen viranomaisen antamien ohjeiden mukaisesti. 4 artikla Vuosiraportti ja määräajoin tehtävä tarkastelu 1. Toimivaltaisen viranomaisen on esitettävä komissiolle joka vuosi 31 päivään maaliskuuta mennessä raportti, joka perustuu 2 artiklassa säädettyihin valvontatoimenpiteisiin. 2. Komissio tarkastelee määräajoin tämän päätöksen toimivuutta 1 kohdassa säädettyjen vuosiraporttien ja komission tekemien tarkastusten pohjalta. 5 artikla Tämän päätöksen noudattaminen asianomaisissa jäsenvaltioissa Saksan ja Itävallan on välittömästi toteutettava tämän päätöksen noudattamiseksi tarvittavat toimenpiteet ja julkaistava kyseiset toimenpiteet. Niiden on ilmoitettava tästä komissiolle välittömästi. 6 artikla Soveltaminen Tätä päätöstä sovelletaan 1 päivästä toukokuuta 2003 alkaen 31 päivään lokakuuta 2006 asti. 7 artikla Osoitus Tämä päätös on osoitettu Saksan liittotasavallalle ja Itävallan tasavallalle. Tehty Brysselissä 12 päivänä toukokuuta 2003. Komission puolesta David Byrne Komission jäsen (1) EYVL L 273, 10.10.2002, s. 1. LIITE LUOKKAAN 3 KUULUVAN RUOKAJÄTTEEN KÄYTTÖ A. Yleiset velvollisuudet 1. Luokkaan 3 kuuluva ruokajäte (jäljempänä "ruokajäte") on kerättävä, kuljetettava, varastoitava, esikäsiteltävä, käsiteltävä ja käytettävä tässä liitteessä asetettujen edellytysten mukaisesti. 2. Käsittelemättömän ruokajätteen on täytettävä seuraavat vaatimukset: a) hyväksytyn kerääjän on kerättävä käsittelemätön ruokajäte 1 artiklan a alakohdassa tarkoitetuista tiloista; b) käsittelemätön ruokajäte on kerättävä alueelta, johon ei sovelleta mitään rajoituksia klassisen sikaruton tai jonkin muun sikoihin ruokajätteen kautta tarttuvan, OIE:n eläintautiluettelossa A luetellun taudin valvontaa koskevan yhteisön lainsäädännön nojalla; ja c) hyväksyttyjen toimijoiden on käsiteltävä ruokajäte hyväksytyissä käsittelytiloissa, jotka eivät saa olla samassa paikassa kuin tila, jossa eläimiä pidetään. Itävallan osalta toimivaltainen viranomainen voi kuitenkin tehdä poikkeuksen tästä eri paikkoja koskevasta vaatimuksesta 30 päivään huhtikuuta 2004 asti, jos toimivaltainen viranomainen i) on tehnyt riittävän riskinarvioinnin ja on vakuuttunut siitä, että riskiä eläinten terveydelle ja kansanterveydelle ei ole; ii) on toimittanut riskinarvioinnista jäljennöksen komissiolle; ja iii) suorittaa kahden viikon välein tarkastuksia tiloissa ja toteuttaa kaikki muut tarvittavat toimenpiteet tämän päätöksen noudattamisen valvomiseksi. 3. Käsitellyn ruokajätteen on täytettävä seuraavat vaatimukset: a) hyväksytyn kerääjän on kerättävä ruokajäte hyväksytyistä käsittelytiloista; ja b) se on käytettävä lihotussikojen ruokintaan hyväksytyillä tiloilla, jotka toimittavat sikoja ainoastaan suoraan teurastettaviksi. 4. Toimivaltaisen viranomaisen on hyväksyttävä käsittelemättömän ruokajätteen kerääjät ja käsittelijät sekä käsitellyn ruokajätteen lähettäjät ja käyttäjät. 5. Hyväksynnän saaneen henkilön on ylläpidettävä ja käytettävä tiloja ja laitteita sekä käsiteltävä ruokajäte C jaksossa esitettyjen vaatimusten mukaisesti 6. Toimivaltaisen viranomaisen on varmistettava, että hyväksyntä, kaupallinen asiakirja, kirjanpito, virallinen tarkastus ja hyväksyttyjen tahojen luettelo ovat D jakson mukaisia. B. Sikojen ruokintaan tarkoitetun ruokajätteen kerääminen ja kuljetus 1. Ruokajäte on kerättävä ja kuljettava asianmukaisesti katetuissa tiiviissä säiliöissä tai ajoneuvoissa sekä toimitettava viipymättä hyväksyttyihin käsittelytiloihin. 2. Ruokajätteen kuljetukseen käytettävät ajoneuvot, suojapeitteet tai muut peitteet sekä uudelleen käytettävät säiliöt on puhdistettava, desinfioitava ja pidettävä puhtaana. Ajoneuvoja ja säiliöitä, joita käytetään käsittelemättömän ruokajätteen kuljetukseen, ei saa käyttää käsitellyn ruokajätteen kuljetukseen. 3. Yksikään henkilö ei saa tuoda ruokajätettä tiloihin, joissa pidetään märehtijöitä, jollei toimivaltainen viranomainen ole antanut siihen hyväksyntää. C. Vaatimukset tiloille, joissa käsitellään ruokajätettä käsitellyn ruokajätteen valmistamiseksi Yleiset vaatimukset 1. Hyväksytyt käsittelytilat on varattava käsittelemättömän ruokajätteen käsittelyyn sioille tarkoitetun käsitellyn ruokajätteen valmistamiseksi ja ne on erotettava täysin rakennuksista, joissa pidetään eläimiä tai valmistetaan muita rehuja. 2. Ulkopuolisia ihmisiä tai eläimiä ei saa päästää tiloihin. Eläinten ei saa antaa koskea käsittelemättömään ruokajätteeseen tai siitä peräisin olevaan nesteeseen. Lintuja, jyrsijöitä, hyönteisiä ja muita tuholaisia on torjuttava järjestelmällisesti. 3. Lattioiden on oltava vedenpitäviä, puhdistettavia ja siten asennettuja, että nesteet valuvat pois eivätkä voi norua likaiselta alueelta puhtaalle alueelle tai käsiteltyyn ruokajätteeseen. Puhtaat ja likaiset alueet 4. Tiloissa on oltava erikseen osoitetut puhdas alue ja likainen alue, jotka on erotettu toisistaan täysin vähintään seinällä. Likaisen alueen (vastaanotto) ja puhtaan alueen on oltava helposti puhdistettavissa ja desinfioitavissa. Likaisella alueella on oltava katettu tila (varasto), jossa varastoidaan käsittelemätöntä ruokajätettä. 5. Käsittelemätön ruokajäte on purettava vastaanottoalueella ja joko a) käsiteltävä välittömästi; tai b) varastoitava sopiviin säiliöihin vastaanottoalueella ja käsiteltävä 24 tunnin kuluessa saapumisesta tai viipymättä. 6. Käsitelty ruokajäte on esikäsiteltävä ja varastoitava sille varatulla puhtaalla alueella siten, että ehkäistään käsittelemättömästä ruokajätteestä aiheutuva saastuminen. 7. Likaisella alueella olleet henkilöt eivät saa tulla puhtaalle alueelle ennen kuin he ovat ensin desinfioineet tai vaihtaneet jalkineensa sekä vaihtaneet päällysvaatteensa. 8. Likaisella alueella olleita laitteita ja työvälineitä ei saa viedä puhtaalle alueelle, jollei niitä ole asianmukaisesti puhdistettu ja desinfioitu 11-14 kohdan mukaisesti. 9. Henkilöstön tiloissa on oltava asianmukaiset käymälät, pukuhuoneet ja pesutilat. Käsittelyvaatimukset 10. Sen jälkeen kun kaikki vieras aines (metalli, muovi ja pakkausmateriaalit) on poistettu, ruokajätteen partikkelikokoa on pienennettävä ainakin 50 millimetriin ja se on lämmitettävä vähintään 90 °C:n sisälämpötilaan vähintään 60 minuutin ajaksi jatkuvasti sitä sekoittaen tai käytettävä vastaavat terveysvaatimukset täyttävää vaihtoehtoista menetelmää, joka on mainittu toimivaltaisen viranomaisen antamassa hyväksynnässä. Puhdistus- ja desinfiointijärjestelyt 11. Tiloissa on oltava asianmukaiset laitteet (myös vesipiste), joiden avulla tilat, säiliöt ja ajoneuvot (myös renkaat) voidaan puhdistaa ja desinfioida. 12. Käsittelemättömän ruokajätteen tai käsitellyn ruokajätteen kuljetukseen käytettävät ajoneuvot (myös renkaat) on puhdistettava ja desinfioitava ennen kuin ne siirtyvät puhtaalle alueelle tai, jos ne eivät siirry puhtaalle alueelle, ennen kuin ne poistuvat tiloista. 13. Käsittelemätöntä ruokajätettä tai käsiteltyä ruokajätettä sisältäneet säiliöt on puhdistettava ja desinfioitava jokaisen käytön jälkeen ja tilat on puhdistettava jokaisen käsittelypäivän päätteeksi. 14. Toimivaltaisen viranomaisen on varmistettava, että käytettävät desinfiointiaineet ja niiden tiivisteet on virallisesti hyväksytty kykeneviksi tuhoamaan klassisen sikaruton viruksen. Laitteet 15. Tiloissa on oltava sopivat keittolaitteet, joissa on asianmukaisesti kalibroidut mittarit/laitteet käsittelyvaatimusten (lämpötilan ja ajan) seuraamiseksi jatkuvasti sekä mahdollisten muiden sellaisten parametrien seuraamiseksi, joita toimivaltainen viranomainen pitää tarpeellisina noudattamisen varmistamiseksi. 16. Keittolaitteet ja niihin liittyvät laitteet on kalibroitava vähintään kerran vuodessa sekä pidettävä hyvässä kunnossa läpi vuoden. D. Hyväksyntä, kaupallinen asiakirja, kirjanpito, tarkastus ja hyväksyttyjen tilojen luettelo Toimijoiden ja tilojen hyväksyminen 1. Toimivaltainen viranomainen voi myöntää hyväksynnän tai jatkaa hyväksyntää ruokajätteen keräystä/kuljetusta tai käsittelyä taikka sikojen ruokintaan tarkoitetun käsitellyn ruokajätteen lähettämistä tai käyttöä varten ainoastaan ollessaan vakuuttunut siitä, että tässä päätöksessä esitettyjä vaatimuksia noudatetaan. 2. Hyväksynnässä on täsmennettävä a) hyväksyttyjen tilojen toiminnanharjoittaja ja osoite; b) hyväksytyn keittolaitteen tunnistetiedot; c) voimassaolon päättymispäivä, jonka on oltava viimeistään 31 päivä lokakuuta 2006. 3. Lisäksi hyväksynnässä on käsittelytilojen osalta täsmennettävä a) ne tilojen osat, joissa käsittelemätöntä ruokajätettä voidaan ottaa vastaan ja käsitellä; ja b) sovellettavat parametrit (lämpötila, aika, partikkelikoko). 4. Jos voimassa olevassa hyväksynnässä ei ole edellä 2 ja 3 kohdassa tarkoitettuja tietoja, toimivaltaisen viranomaisen on annettava uusi hyväksyntä, joka sisältää kyseiset tiedot ja mahdolliset muut edellytykset, joita se pitää tarpeellisina jäljitettävyyden ja lainmukaisuuden varmistamiseksi. Kaupalliset asiakirjat 5. Kaupalliset asiakirjat voivat olla kirjallisessa tai sähköisessä muodossa, ja niiden on oltava käsittelemättömän tai käsitellyn ruokajätteen lähetyksen mukana kuljetuksen ajan. Tuottajan, keräyksestä/kuljetuksesta vastaavan ja vastaanottajan on säilytettävä itsellään jäljennös kirjallisesta kaupallisesta asiakirjasta tai, jos kyse on sähköisessä muodossa olevista tiedoista, kirjallinen tuloste näistä tiedoista. 6. Kaupallisessa asiakirjassa on oltava seuraavat tiedot: a) niiden tilojen osoite, joista käsittelemätön tai käsitelty ruokajäte kerättiin; b) käsittelemättömän tai käsitellyn ruokajätteen keräys- ja toimituspäivämäärät; c) käsittelemättömän tai käsitellyn ruokajätteen määrä ja kuvaus (laatu); d) kerääjän ja kuljettajan (jos eri kuin kerääjä) nimi ja osoite sekä ajoneuvon rekisterinumero; ja e) käsittelemättömän tai käsitellyn ruokajätteen määräpaikan osoite. Kirjanpito 7. Käsittelemätöntä ruokajätettä keräävien/kuljettavien tai käsittelevien taikka sikojen ruokintaan tarkoitettua käsiteltyä ruokajätettä lähettävien/kuljettavien tai käyttävien henkilöiden on tallennettava kaupallisessa asiakirjassa olevat tiedot ja säilytettävä ne vähintään kahden vuoden ajan. 8. Lisäksi hyväksyttyjen käsittelytilojen toimijoiden on säilytettävä vähintään kahden vuoden ajan kirjanpito, jolla osoitetaan käsittelypäivä sekä sovelletut parametrit (lämpötila, aika). Virallinen tarkastus 9. Toimivaltaisen viranomaisen on suoritettava ainakin kaksi kertaa vuodessa tarkastuksia tämän päätöksen mukaisesti hyväksytyissä tiloissa; yksi tarkastuksista on suoritettava etukäteen ilmoittamatta erityisesti hygienian ja käsittelyvaatimusten noudattamisen tarkastamiseksi ja siinä on tarkastettava vähintään seuraavat seikat: a) likaisten ja puhtaiden alueiden erottelu toisistaan; b) raaka-aineen partikkelikoko; c) lämpökäsittelyprosessissa saavutettu lämpötila; ja d) lämpökäsittelyn kesto. 10. Lisäksi hyväksyttyjen käsittelytilojen osalta teknisen asiantuntijan on tarkastettava vuosittain keittovälineistö sekä mittarit ja tallentimet sekä toimitettava raportti toimivaltaiselle viranomaiselle ja tilojen toiminnanharjoittajalle. Hyväksyttyjen tahojen luettelo 11. Toimivaltaisen viranomaisen on laadittava alueensa osalta luettelo, jossa mainitaan hyväksytyt a) käsittelemättömän ruokajätteen keräys- ja kuljetustahot; b) ruokajätettä käsittelevät tahot; c) käsiteltyä ruokajätettä lähettävät ja kuljettavat tahot; sekä d) tilat, joilla käsiteltyä ruokajätettä syötetään sioille. 12. Kullekin taholle ja tilalle on annettava virallinen tunnistenumero. 13. Toimivaltaisen viranomaisen on varmistettava, että luettelo on julkisesti saatavilla.